**Ross Lupaschuk** (s. 19. tammikuuta 1981 Edmonton, Alberta, Kanada) on kanadalainen jääkiekkopuolustaja. Oikealta pelaava Lupaschuk on taitava kiekollinen puolustaja, jolla on vahvuuksia myös fyysisessä pelissä.

Lupaschuk debytoi jo 16-vuotiaana WHL:n Prince Albert Raidersissa. Washington Capitals varasi Lupaschukin NHL:ään 1999. Lupaschuk pelasi WHL:ssä viisi kautta ja hän voitti Kanadan juniorisarjojen yhteisen mestaruuden Memorial Cupin Red Deer Rebelsissä 2000–2001. Hänet valittiin kauden päätteeksi myös WHL:n tähdistökentälliseen.

Lupaschuk ei pelannut Washingtonissa otteluakaan, sillä viimeisen juniorikautensa jälkeen kesällä 2001 hänet kaupattiin Pittsburgh Penguinsiin. Lupaschukin lisäksi Pittsburgh sai kaupassa Kris Beechin ja Michal Sivek, kun Washingtoniin siirtyivät Jaromír Jágr ja František Kučera. Penguinsin farmijoukkueessa Wilkes-Barre/Scranton Penguinsissa hän pelasi neljä kautta. Pittsburghissa hän pelasi vain kolme NHL-ottelua kaudella 2002–2003.

Kaudeksi 2005–2006 Lupaschuk siirtyi Ruotsin Elitserienin Moraan, jonka väreissä hän voitti sekä jäähypörssin 168 minuutilla että puolustajien pistepörssin (13+17=30). Seuraavaksi kaudeksi hän siirtyi Malmö IF:ään, mutta kauden alku sujui niin joukkueelta kuin puolustajalta itseltään heikosti ja Lupaschuk siirtyi kesken kauden Oulun Kärppiin. Kärpissä Lupaschuk oli merkittävässä roolissa pudotuspeleissä ja oli mukana auttamassa joukkueetta Suomen mestaruuteen. Kesällä 2007 Lupaschuk solmi uuden sopimuksen venäläisseura Avangard Omskin kanssa.

Lupaschuk yritti takaisin NHL:ään kaudeksi 2008–2009, kun hän osallistui Anaheim Ducksin harjoitusleirille. Hän ei saanut pelipaikkaa Anaheimista ja palasi takaisin Venäjälle. Lupaschuk siirtyi uudessa KHL-liigassa pelaavaan Sibir Novosibirskiin. Hän ei pelannut koko kautta Venäjällä, sillä 22 pelin jälkeen tammikuussa 2009 hänen sopimuksensa irtisanottiin. Loppukaudeksi Lupaschuk siirtyi Ruotsin Moraan Allsvenskaniin.

Kauden 2009–2010 alussa Lupaschuk ei pelannut missään, mutta marraskuussa 2009 julkaistiin, että Ross Lupaschuk siirtyi loppukaudeksi pelaamaan HIFK:n joukkueeseen SM-liigaan. HIFK:sta hän siirtyi DEL-liigan Kölner Haieen, jossa pelasi kaudella 2010–2011 vain 15 ottelua. Seuraavaksi kaudeksi hän siirtyi Itävallan pääsarjan Vienna Capitalsiin. Lupaschuk pelasi Capitalsissa tammikuulle 2012, jolloin hänet vapautettiin sopimuksesta joukkueen hankittua André Lakosin. Helsingin Jokerit hankki 30. tammikuuta Lupaschukin loppukauden kattavalla sopimuksella. Jokereissa hän voitti pronssia ja palasi sen jälkeen Itävaltaan, EC Salzburgiin.

Lähteet
-------

* Ross Lupaschuk Eurohockey-sivustolla (englanniksi)
* Ross Lupaschuk *Elite Prospects*. Everysport Media Group AB.  (englanniksi)

### Viitteet

1. 1 2  Ross Lupaschuk *Legends of Hockey*. Hockey Hall of Fame and Museum. Viitattu 25. marraskuuta 2008. (englanniksi)
2. ↑  Ross Lupaschuk *Jatkoaika.com*. Jatkoaika. Viitattu 25. marraskuuta 2008.
3. ↑  Ross Lupaschuk siirtyy Venäjälle *Jatkoaika.com*.  20. heinäkuuta 2007. Jatkoaika. Viitattu 25. marraskuuta 2008.
4. ↑   Lupaschuk to give NHL one final twirl *Canada.com*.  27. elokuuta 2008. Edmonton Journal. Viitattu 25. marraskuuta 2008. (englanniksi)
5. ↑   Pettersson, Robert: Lupaschuk till Mora *Hockeysverige.se*.  21. tammikuuta 2009. Viitattu 4. marraskuuta 2009. (ruotsiksi)
6. ↑  Ross Lupaschuk vahvistamaan IFK:n puolustusta  3. marraskuuta 2009. hifk.fi.  Arkistoitu 6.11.2009. Viitattu 3. marraskuuta 2009.
7. ↑  Capitals holen kanadischen Tryout-Verteidiger  25.8.2011. Vienna Capitals. Viitattu 31.8.2011. (saksaksi)
8. ↑  Capitals holen André Lakos zurück nach Wien  19.1.2012. Vienna Capitals. Viitattu 21.1.2012. (saksaksi)